Bredskyggede hatte, skarpladte pistoler og cigaretter, der hænger dovent i mundvigen. Engang rimede mafia på Sicilien og pasta.

Men i dag er verdens farligste mænd klædt i skræddersyede jakkesæt og prajer taxaer i Londons City-kvarter. Det mener Prem Sikka, professor i økonomi ved University og Essex og ophavsmand til rapporten ’The Pin Stripe Mafia’.

»I dag går mafiaen ikke rundt på gaderne og slår folk ihjel. De driver, hvad der umiddelbart fremstår som respektable virksomheder, går smart klædt og kører i hurtige biler. Men under overfladen har det, de laver, dødelige, sociale konsekvenser,« siger han.

Prem Sikka arbejdede selv i Storbritanniens finansielle sektor, inden han indledte sin akademiske karriere. I ’The Pin Stripe Mafia’ stiller han skarpt på de fire største, globale revisionsfirmaer, Deloitte, Ernst & Young, PriceWaterhouseCoopers og KPMG og deres rådgivning af virksomheder, som ønsker at mindske deres skatteudgifter ved at udnytte hullerne i de forskellige landes skattelovgivninger. Prem Sikka mener, at nationalstaterne er nødt til at bekæmpe rådgivningsfirmaerne, hvis ikke velfærdssamfundet skal bryde sammen.

»Uden skatteindtægter kan vi ikke opretholde politi, uddannelse eller sundhedssystemer. Politikerne har ikke en chance for at genrejse vores økonomi i tilfælde af endnu en krise. Overordnet set bidrager rådgivningsfirmaerne altså lige som mafiaen til den komplette degradering af det offentlige liv,« siger han.

Mandag bragte Information historien om, hvordan en Deloitte-medarbejder i forbindelse med en konference i Beijing i juni fremlagde power points, der viser, hvordan investorer kan undgå at betale skat i Mozambique ved at oprette skuffeselskaber på Mauritius. Gode råd, der har store konsekvenser for de afrikanske landenes økonomi.

Lige lovligt kreative

Rådgivningsfirmaerne stemmer dørklokker hos de store virksomheder og sælger ifølge Prem Sikka vejledning om skat på samme måde som gadesælgerne sælger sko. Deres globale skatteunddragelsesservice er en offentlig kendt hemmelighed.

»Alle ved, at rådgivningsfirmaerne vejleder virksomheder om, hvordan de undgår at betale skat ved at placere deres formuer i skattely eller komplicere transaktionerne, indtil overskuddet simpelthen forsvinder ud i den blå luft,« siger han.

Et eksempel er Starbucks. Kaffebaren med filialer i en lang række lande har flere steder undgået at betale skat ved at benytte sig af transfer pricing, hvor de flytter deres overskud internt i virksomheder. Selv kalder rådgivningsvirksomhederne deres praksis for kreativ eller innovativ skatterådgivning, men man skal ikke lade sig narre, mener Prem Sikka.

»Det er ligesom, der er nogle, som kalder begivenhederne i det tidligere Jugoslavien for etniske udrensninger, mens andre kalder det mord, som det i virkeligheden er. Offentligheden skal ikke blive narret af firmaernes sprogleg,« siger han og forklarer, at vi faktisk ikke ved, om den måde, som for eksempel Google, Apple eller Microsoft undgår at betale skat på, er ulovlig.

For virksomhederne er aldrig blevet udfordret i retssalen.

Politikerne er med

En af grundene til, at det er virksomhederne og ikke deres rådgivningsfirmaer, der bliver dømt for skatteunddragelse, er ifølge Prem Sikka, at rådgivningsfirmaerne ofte har indflydelse i både parlamenter og ministerier: »Ved seneste valg gav de store rådgivningsfirmaer 3,5 millioner pund til de konservative i Storbritannien. Samtidig sørger de for job til tidligere og fremtidige ministre og bliver hentet ind i for at rådgive regeringen,« forklarer han.

Også den britiske skattemyndighed HMRC er dybt involveret med rådgivningsfirmaerne. Den nuværende formand er tidligere partner i KPMG, og den tidligere formand rådgiver nu i Ernst & Young. Samtidig er de fire rådgivningsfirmaer med til at træffe beslutninger om skatteopkrævning. »Det handler altså ikke kun om penge og job, men om den måde de kolonisere ideen om skatteunddragelse som lovligt hos regeringer og departementer rundt omkring,« siger han.

I USA fik KPMG en bøde for skatteunddragelse på 456 millioner dollar i 2005. Og tidligere på året skulle Ernst & Young betale en bøde på 123 millioner dollar. Men i Storbritannien er der ikke eksempler på, at skattemyndighederne efter at have dømt et firma for skatteunddragelse, har efterforsket de mennesker, der har rådgivet om unddragelsesmetoderne. »Vi bliver nødt til at retsforfølge dem og stoppe med at give dem flere skattefinansierede kontrakter. Både Storbritannien og den Europæiske Union har et hul i sin politik. De er alt for bløde på det her område,« siger Prem Sikka.

Skatteunddragelse kræver indgående kendskab til det globale, finansielle system, skattely og nationale skatteregler og samtidig gode kontakter til banker og advokater. Så selv om rådgivningsfirmaerne har deres oprindelse i Storbritannien og i USA, dækker de hele verden, forklarer Prem Sikka. »De her firmaer er epicenteret af den globale skatteunddragelse. De har tråde ud over hele verden, så de kan rådgive i alle lande.«